SKRIFTLIG FORESPØRGSEL P-2009/03

af José Ribeiro e Castro (UEN) til Kommissionen

(11. juni 2003)

Om: Kvindeorganisationer Budgetpost A-3046

Svaret på min skriftlige forespørgsel fra april i år om samme emne (E-1436/03(1)) overraskede mig, idet Kommissionen heri oplyste, at den i forbindelse med den nye budgetpost A-3046 kun indledte indkaldelse af forslag, der tog sigte på at finansiere en sammenslutning af de vigtigste af de aktører, der støtter kvinder, som er ofre for menneskehandel. Efter at have set nærmere på indholdet af den offentlige indkaldelse af forslag (VP/2002/14), som Kommissionen henviste til i ovennævnte svar, og som jeg indtil da ikke havde haft noget kendskab til, har jeg kunnet konstatere, at Kommissionen rent faktisk har begrænset anvendelsesområdet for den nye budgetpost, der blev oprettet i 2002 og fastholdt i 2003-budgettet, i betydelig grad.

Parlamentets sigte med denne post var bredt, idet det omfattede alle kvindeorganisationer uden anden begrænsning, end at de ikke måtte være med i Europæisk Kvindeforum, det vil sige, at den politiske og budgetmæssige målsætning netop var at yde støtte til kvindeorganisationer, som ikke var underlagt Kvindeforummets monopol. Kommissionen har imidlertid foretaget en yderligere betydelig indskrænkning.

Dette forekommer mig meget overraskende, og jeg tvivler på, om det kan siges at være korrekt og i overensstemmelse med reglerne. Man kan spørge sig selv, om Kommissionen ved at indføre et instrument, som begunstiger nogle ngo'er på andres bekostning, diskriminerer mellem forskellige kvindeorganisationer, når den stiller et krav, som er uforeneligt med Parlamentets og budgetmyndighedens ønske. Man kan spørge sig selv, om Kommissionen har fraveget Parlamentets og budgetmyndighedens egentlige ønske, fordi disse hvis sigtet kun havde været at tage fat på problemet med handel med kvinder helt klart ville have givet tydeligt og direkte udtryk herfor. Og man kan spørge sig selv, om ikke Kommissionen har handlet på en måde, som specifikt kommer organisationen IRENE til gode ved at supplere den støtte, som organisationen i forvejen modtager, idet den, så vidt jeg er informeret, allerede får støtte via andre fællesskabsprogrammer, bl.a. Daphne-programmet.

- Kan Kommissionen på denne baggrund oplyse, på hvilket retsgrundlag den i indkaldelsen af forslag VP/2002/14 har begrænset støtten fra den nye konto A-3046, der blev oprettet af budgetmyndigheden med et bredt sigte, til én eneste organisation?

- Kan Kommissionen bekræfte, at den ikke bevidst har begunstiget organisationen IRENE, som i forvejen modtager støtte via andre fællesskabsprogrammer?

- Hvilket svar giver Kommissionen andre europæiske kvindeorganisationer, som søger om støtte over konto A-3046, og som føler sig udsat for uretmæssig diskriminering og bliver fuldstændig udelukket, alene fordi de hverken tilhører Europæisk Kvindeforum (et spørgsmål, som budgetmyndigheden skal træffe afgørelse om), eller IRENE (den eneste nye støttemodtager)?

- Finder Kommissionen, at den i denne forbindelse handler korrekt og i overensstemmelse med reglerne?

(1) EFT C 268 E af 7.11.2003, s. 198.

Svar afgivet på Kommissionens vegne af Anna Diamantopoulou

(7. juli 2003)

Det medlem af Kommissionen, der har ansvaret for beskæftigelse og sociale anliggender, meddelte i sit indlæg i Parlamentets Udvalg om Kvinders Rettigheder den 18. april 2002, at Kommissionen havde besluttet at bevilge 300 000 EUR, som Parlamentet havde vedtaget under den nye budgetpost for 2002, A-3046, til efter en offentlig indkaldelse af forslag (VP/2002/014) at støtte aktiviteter gennemført af grupper (hovedsagelig ngo'er og velgørenhedsorganisationer), der arbejder aktivt med at bistå kvinder, som har været ofre for menneskehandel.

Kommissionen traf hovedsagelig denne beslutning, fordi disse grupper normalt kun får ringe og sporadisk støtte og arbejder lokalt og isoleret fra hinanden, således at det ikke har været muligt at udvikle sammenhængende strategier eller udveksle erfaringer. Den økonomiske støtte til at bringe disse aktører sammen bidrager til at sikre et bedre samarbejde og en bedre koordinering af deres indsats for at bistå kvinder, som har været ofre for menneskehandel, så de kan komme ud af deres vanskelige situation og blive integreret i samfundet igen. Ved at afgrænse anvendelsesområdet for den pågældende indkaldelse af forslag og fokusere på direkte støtte til kvinder, som er ofre for menneskehandel, udtrykte Kommissionen ønske om at undgå spredning af ressourcerne og dermed sikre støttens effektivitet.

Det skal i den forbindelse bemærkes, at medlemmerne af Udvalget om Kvinders Rettigheder ved flere lejligheder har udtrykt tilfredshed med, at kvinder, som er ofre for menneskehandel, på denne måde bliver støttet i deres vanskelige situation, og har ønsket Kommissionen held og lykke.

For at sikre kontinuitet og effektivitet i den type aktiviteter, som fik støtte i 2002 gennem budgetpost A-3046, har Kommissionen for 2003-budgettet besluttet at offentliggøre den relevante indkaldelse af forslag med samme tema som i 2002. Denne fremgangsmåde berører imidlertid ikke fremtiden, eftersom man kan forestille sig en roterende ordning for, hvilke prioriterede emner der kan modtage støtte under den nævnte budgetpost.

Med hensyn til de tidligere kontrakter, der er indgået mellem Kommissionen og IRENE, står det klart og tydeligt i den skriftlige erklæring, IRENE har afgivet i ansøgningsformularen, som blev indsendt i henhold til ovennævnte indkaldelse af forslag, at de på nær af to allerede var opfyldt; dette er imidlertid ikke et kriterium for at afvise et indsendt forslag, navnlig eftersom emnet for de foregående kontrakter ligger inden for et andet område end indkaldelsen af forslag.